
PROJECTE D’ORDENANÇA MUNICIPAL REGULADORA DE LA DOTACIÓ DE PLACES D'APARCAMENT EN EL MUNICIPI DEL VERGER


EXPOSICIÓ DE MOTIUS

Les vigents Normes Subsidiàries de Planejament del Verger establixen en la seua Ordenança 14 l'obligació de justificar la provisió de places d'aparcament conforme a les ordenances específiques aplicables a cada classe de sòl urbà. No obstant això, esta remissió no es troba desenrotllada de manera completa, especialment respecte de la zona d’Illa Densa–Eixample, generant un buit normatiu en la tramitació de llicències urbanístiques.
La present Ordenança té per objecte desenrotllar l’Ordenança 14, fixant els criteris de dotació de places, les condicions tècniques i les solucions alternatives quan resulte impossible la seua implantació en la pròpia parcel·la.

CAPÍTOL I. DISPOSICIONS GENERALS

Article 1. Objecte. 
Regular la dotació de places d'aparcament exigibles en les actuacions edificatòries del municipi.
Article 2. Àmbit d'aplicació. 
Serà aplicable a les obres de nova planta, ampliacions i canvis d'ús quan resulte exigible.
Article 3. Normativa supletòria. 
En el no previst serà aplicable el TRLOTUP, el CTE i altra normativa vigent.

CAPÍTOL II. DOTACIÓ PER ZONES

Article 4. Illa Densa–Nucli Antic. 
No serà exigible la reserva de places d'aparcament per les especials característiques del teixit urbà consolidat en tractar-se de Barri antic.
Article 5. Illa Densa–Eixample. 

Serà obligatori per a tot projecte d’habitatge de nova planta o de condicionament de local existent en habitatge, preveure 1 plaça d'aparcament per habitatge a l'interior de l'immoble i una addicional per cada 10 places d'aparcament, 1 per cada 25 m2 d'ús comercial o administratiu i, en tot cas, 1 per cada 100 m2 de construcció destinada a altres usos, excepte els supòsits d'impossibilitat material regulats en esta Ordenança.

Article 6. Residencial Baixa Densitat. 
S'aplicarà la regulació continguda en les vigents NNSS, en concret l'ordenança 44.2 que especifica que es disposarà com a mínim d'una plaça d'aparcament per cada habitatge a l'interior de la parcel·la. S'observarà l'ordenança general sobre rampes d'accés a soterranis de vehicles.
Article 7. Tolerància Industrial. 
S'aplicarà la regulació continguda en les vigents NNSS, en concret l'ordenança 50.2 que especifica que es disposarà com a mínim d'una plaça d'aparcament per cada habitatge a l'interior de la parcel·la. S'observarà l'ordenança general sobre rampes d'accés a soterranis de vehicles.
Article 8. Sòl Urbà Industrial. 
S'aplicarà la regulació continguda en les vigents NNSS, en concret l'ordenança 55.2 que especifica que serà obligatòria en els terrenys no ocupats per l'edificació la provisió d'una plaça d'aparcament per cada cinc operaris en l'activitat industrial i del 80% de les places si es tracta de restaurants, cafeteries o hotels de carretera.

CAPÍTOL III. SOLUCIONS ALTERNATIVES

Article 9. Quan quede acreditada la impossibilitat material d'executar les places en la parcel·la podran admetre's les següents solucions:
- Ubicació en un altre immoble situat, amb caràcter general, a una distància màxima de 200 metres amb vinculació registral de places existents.


CAPÍTOL IV. IMPOSSIBILITAT MATERIAL

Article 10. Excepcionalment, i de manera motivada, podrà eximir-se del compliment de la dotació mínima de places d'aparcament en els supòsits següents:
a) Solars amb una superfície inferior a 120 m².
b) Solars amb una façana inferior a 8 metres lineals.
c) Actuacions en àrees de vianants, edificis catalogats o actuacions de rehabilitació.
En tots els casos, serà preceptiu un informe tècnic a aquest efecte. 

CAPÍTOL V. CONDICIONS TÈCNIQUES

Article 11. Les places d'aparcament compliran les dimensions mínimes establides per la normativa tècnica vigent (DC-09) i garantiran condicions adequades de maniobra, ventilació i accessibilitat.
Article 12. Les rampes, els radis de gir, els pendents i els accessos s'ajustaran al CTE i DC-09 i la resta de  normativa que resulte d’aplicació.

DISPOSICIONS FINALS

Primera. La present Ordenança desenrotlla les determinacions contingudes en l'Ordenança 14 de les Normes Subsidiàries del Verger.
Segona. Entrada en vigor conforme a la legislació de règim local després de la seua publicació íntegra en el BOP.

